Mikil örtröð er í flugstöðinni . Vísir / Gulli Búið er að hleypa farþegum frá borði þeirra flugvéla sem hafa setið fastar við Keflavíkurflugvöll í kvöld . Enn sem komið er , er fólkið þó enn strandaglópar í flugstöðinni . Langar biðraðir hafa myndast við þjónustuborðin og þá fáu veitingastaði sem eru opnir . Vel er farið að sjá á hillum verslana sem eru opnar . Guðjón Helgason , upplýsingafulltrúi Isavia , segir að um 1.800 manns hafi verið komnir út á völl þegar óveðrið skall á . Nú þegar allir farþegar , sem voru á leið til landsins væru komnir inn , megi áætla að um fjögur þúsund manns séu í flugstöðinni . Búið er að opna Reykjanesbraut fyrir umferð og vinnur Vegagerðin að því að ryðja brautina . Guðjón segir að rútur muni koma að flugstöðinni í alla nótt og ferja fólk til Reykjavíkur . Hann segir að andrúmsloftið á Keflavíkurflugvelli hafi verið gott í kvöld . Starfsfólk vallarins og flugfélaganna hafi dreift vatni , snakki og teppum til fólks . Starfsmenn Isavia hafa dreift vatnsflöskum og teppum til strandaglópanna sem hafa komið sér fyrir víða um flugstöðina . Starfsmaður fréttastofunnar sem er í flugstöðinni segir stemninguna þar vera af öllum toga . Sumir reyni að leggja sig á meðan aðrir hafi nælt sér í vínflöskur og reyni að hafa gaman . Aðspurður segir Guðjón óljóst með seinkanir í fyrramálið . Hann segir að það sé flugfélaganna að ákveða með tilkynningar um seinkanir á brottförum eða seinkun . Guðjón bætir því við að tvær vélar eru á áætlun til Keflavíkurflugvallar í nótt . Fjöldahjálparstöð var opnuð í íþróttahúsinu við Sunnubraut í Reykjanesbæ í kvöld vegna óveðursins . Kjartan Már Kjartansson , bæjarstjóri í Reykjanesbæ , segir að um 400 manns muni verða í fjöldahjálparstöðinni í nótt . Fréttamenn Vísis , Stöðvar 2 og Bylgjunnar , sem staddir eru á Keflavíkurflugvelli , segja fólk afar ósátt við upplýsingaflæði flugfélaganna á meðan óveðrið gekk yfir . Vitað er að Icelandair ætli að senda hóp í fjöldahjálparstöðina í Reykjanesbæ en óvíst er með aðra . Mikið öngþveiti er á vellinum en unnið er að því að koma fólki frá með farangur sinn . Búið er að opna fjöldahjálparstöð í íþróttahúsinu við Sunnubraut í Reykjanesbæ og verða þeir sem sitja fastir í bílum á Reykjanesbrautinni og veginum að flugstöðinni fluttir þangað .